Republic of the Philippines Department of Education REGION III SCHOOLS DIVISION OF SAN JOSE DEL MONTE CITY PANALANGIN SA IKAANIM NG HAPON Mahabagin at mapagmahal naming Diyos, nagpapasalamat kami sa buhay na kaloob Mo sa amin, bagamat nasa gitna ng matinding pagsubok na aming kinakaharap sa kasalukuyan, ang banta ng COVID-19. Maraming salamat Ama na iIyong binuklod ang bawat pamilya, binuksan Mo ang puso ng bawat isa sa amin na kalingain ang higit na nangangailangan at pasalamatan ang biyayang Iyong kaloob na nasa aming mga palad. Amang mahabagin, buksan Mo po ang aming mga mata na makita ang Iyong hangarin para sa amin. Patatagin Mo po kami, ingatan ang aming pamilya at buklurin Mo po ng pag-ibig na magsisilbing kalasag namin sa pagharap sa pagsubok na ito. Iniluluhog din po namin sa Iyo Ama, ang mga doktor, nars, sundalo, pulis at mananaliksik na sila'y Iyong ingatan sa sakit at kapahamakan na handang ibuwis ang buhay sa panganib na ito. Itinataas din po namin sa Iyo ang mga namamahala sa pambansang pamahalaan sa pangunguna ng aming Presidente Rodrigo Roa Duterte. Gayundin po ang namumuno sa lokal na pamahalaan. Ang aming Mayor, miyembro ng konseho, Kapitan ng Baranggay at mga Kagawad na iyong tinawag upang pamunuan ang paglaban sa paglaganap ng epidemya. Panatilihin Mo po Ama sa kanilang puso ang maging mapagkalinga at ang katapatan na mapaglingkuran ang higit na nakararami. Salamat Ama sa patuloy na pagkakaloob sa amin ng Iyong awa at habag. Dalangin din po namin na ingatan Mo po ang mga bata, matatanda at ang buong sangkatauhan na hindi makapitan ng virus na ito. Pag-isahin Mo po ang aming puso't isipan upang higit kaming maging matibay sa darating pang panahon. Patatagin Mo po ang pananalig at pananampalataya ng mga dinapuan ng sakit na ito na sa iyong mga kamay, matatagpuan nila ang lunas at kagalingan. Hipuin Mo po at basbasan ang mga frontliners upang maging pananggalang nila laban sa virus na banta sa kanilang buhay. Hawiin Mo po sa aming puso't isipan ang pag-aalinlangan, bagkus mapalitan ng pag-asa na sa aming pagkakaisa at pagtutulungan, ang lahat nang ito'y aming mapagtatagumpayan. Nananalig kami Ama na sa Iyong Kapangyarihang taglay, ang lahat ng ito'y mapapawi nang naaayon sa Iyong kalooban. Ito po ang aming samo't dalangin sa matamis na pangalan ni Hesus na Iyong bugtong na Anak. AMEN. Address: San Ignacio St., Poblacion, City of San Jose del Monte, Bulacan Telephone No.: (044)307-3614 ⚫ Website: Email Address: